b'\n_START_ARTICLE_\nJosip Lavti\xc5\xbear\n_START_SECTION_\n\xc5\xbdivljenje\n_START_PARAGRAPH_\nJosip Lavti\xc5\xbear se je rodil kot tretji od \xc5\xa1estih otrok na doma\xc4\x8diji, ki se ji je po doma\xc4\x8de reklo pri \xc5\xbdnidarju. Kranjskogorski \xc5\xbeupnik je star\xc5\xa1em svetoval, naj nadarjenega de\xc4\x8dka dajo \xc5\xa1tudirat. Poslali so ga v Ljubljano, kjer je kon\xc4\x8dal najprej ljudsko \xc5\xa1olo, kot gojenec Alojzijevi\xc5\xa1\xc4\x8da pa \xc5\xa1e gimnazijo. Po maturi leta 1870 je vstopil v ljubljansko bogoslovje in bil 11. septembra 1875 posve\xc4\x8den v duhovnika._NEWLINE_Svojo prvo kaplansko slu\xc5\xbebo je dobil leta 1875 v Gorjah, leta 1877 pa so ga prestavili v Tr\xc5\xbei\xc4\x8d, kjer je spoznal Jakoba Alja\xc5\xbea. Slu\xc5\xbeboval je \xc5\xa1e v Poljanah nad \xc5\xa0kofjo Loko in v \xc5\xa0en\xc4\x8durju. Leta 1885 je obiskoval vi\xc5\xa1jo cerkevno \xc5\xa1olo v Regensgurgu in jo naslednje leto zaklju\xc4\x8dil z odliko. Kot \xc5\xbeupnik je slu\xc5\xbeboval v Bukov\xc5\xa1\xc4\x8dici v Sel\xc5\xa1ki dolini, od tam je od\xc5\xa1el v Kokro in za kratek \xc4\x8das na Bled. Decembra leta 1896 je postal \xc5\xbeupnik v Rate\xc4\x8dah. Upokojil se je pri 88 letih in nato \xc5\xbeivel v Planici pri Rate\xc4\x8dah. Med drugo svetovno vojno so brez \xc5\xbeupnika ostale kar tri gorenjske \xc5\xbeupnije, zato se je takrat devetdesetletni Lavti\xc5\xbear spet aktiviral. Prevzel je delo na Dovjem, v Kranjski Gori in v Rate\xc4\x8dah-Planici. Leta 1941 so ga Nemci aretirali in deportirali v Mekinje, a ga zaradi visoke starosti in protestov prebivalstva izpustili domov._NEWLINE_Zaslu\xc5\xbeen je za postavitev prvega planinskega zaveti\xc5\xa1\xc4\x8da v Tamarju 1889. V Tamarju je 23. avgusta 1936 postavil Marijino kapelo, ki jo je blagoslovil ljubljanski \xc5\xa1kof Gregorij Ro\xc5\xbeman. \xc5\xa0e danes je v poletnih mesecih v njej redno nedeljsko bogoslu\xc5\xbeje._NEWLINE_Njegov brat Ga\xc5\xa1per Lavti\xc5\xbear je bil dolgoletni \xc5\xbeupan v Kranjski Gori, drugi brat Franc Lavti\xc5\xbear pa velik svetovni popotnik. Njegova sestra Marija Lavti\xc5\xbear je bila poro\xc4\x8dena z ljubljanskim trgovcem Gregorjem Trdino, ki je bil brat pisatelja Janeza Trdine. Druga dva brata sta se ponesre\xc4\x8dila pri spravilu lesa.'